
ODGOVORI
NA POBUDE, PREDLOGE IN VPRAŠANJA SVETNIC TER SVETNIKOV, KI SO BILA PODANA NA SEJAH MESTNEGA SVETA

1. SVETNIK NEĐAT ŠALJA je podal naslednjo pobudo:

Na podlagi številnih odzivov občanov po zaključeni prenovi letnega bazena v Novi Gorici podajam pobudo za dodatno ureditev senčnih in zelenih površin znotraj kopališkega kompleksa.
Prenova bazena je bila pomembna in dobrodošla investicija, saj je občanom prinesla sodoben in urejen prostor za rekreacijo ter preživljanje prostega časa. Kljub temu pa se med obiskovalci pogosto pojavlja pripomba, da je na območju bazena premalo naravne in umetne sence ter zelenih površin, ki bi v vročih poletnih mesecih omogočale prijetnejše in varnejše bivanje.
Glede na vse višje poletne temperature menim, da bi bilo smiselno razmisliti o dodatni zasaditvi dreves, postavitvi senčnih jader, večjih senčnikov, pergol oziroma drugih pokritih prostorov za počitek. Posebno pozornost bi bilo koristno nameniti družinam z otroki, starejšim obiskovalcem in vsem, ki na bazenu preživijo več ur.
Ob primerjavi z bazenom v Stari Gorici (Gorizia) je mogoče opaziti, da je tam več poudarka namenjenega zelenim površinam, travnatim območjem za počitek, senčnikom ter prijetnemu ambientu za obiskovalce. Takšna ureditev omogoča kakovostnejše preživljanje časa na kopališču in je posebej pomembna za družine z otroki.
Mnogi občani zato težko razumejo, da pri tako obsežni investiciji vprašanju sence in zelenih površin ni bilo namenjene več pozornosti že v fazi prenove. Trenutna ureditev je sicer sodobna in estetsko urejena, vendar zaradi velikega deleža betonskih in tlakovanih površin obiskovalcem v najbolj vročih delih dneva ne zagotavlja dovolj zaščite pred soncem.
Prav tako bi bilo smiselno razmisliti o dodatnih vsebinah za najmlajše obiskovalce, kot so otroška igrala in drugi elementi, ki bi še povečali privlačnost kopališča za družine.
Verjamem, da bi dodatna ureditev zelenih in senčnih površin ter ustvarjanje bolj parkovnega ambienta bistveno izboljšala uporabniško izkušnjo, povečala zadovoljstvo obiskovalcev in prispevala k temu, da bi novogoriško letno kopališče postalo še prijetnejši prostor za občane in obiskovalce vseh generacij.
Občinska uprava je posredovala naslednji odgovor:
Letni bazen v Novi Gorici je prvenstveno namenjen plavanju, zato imajo pri njegovi uporabi prednost dejavnosti, povezane s plavalnimi treningi,  športnimi programi in organizirano vadbo. Kljub temu si prizadevamo, da bi bil prostor čim prijetnejši in dostopnejši tudi za druge obiskovalce in kopalce. Za zagotavljanje ustrezne zaščite pred soncem je med zimskim in letnim bazenom že urejena večja senčna površina. Na vzhodnem in zahodnem delu bazena so že umeščena senčna jadra, pod katera se lahko obiskovalci umaknejo pred neposrednim soncem, dodatno senco pa zagotavljajo tudi drevesa, postavljena v večjih posodah. 
V prihodnjem letu načrtujemo namestitev dodatnih senčnih jader na južni strani bazena, na območju z umetno travo. Ocenjena vrednost te ureditve znaša približno 60.000 evrov. Prav tako je v prihodnjem letu predvidena postavitev tobogana s hišico za najmlajše v čofotalnem bazenu, s čimer želimo dodatno obogatiti ponudbo in zagotoviti ustreznejše pogoje za najmlajše obiskovalce. Ocenjena vrednost te naložbe je okoli 36.000 evrov.
 
2. SVETNICA TANJA GREGORIČ je podala naslednjo pobudo:

Pobuda za uvedbo sistema e-koles na območju Prvačine in okoliških krajevnih skupnosti
V Goriški.si smo zvesti zagovorniki trajnostne mobilnosti in spodbujamo gibanje starejših in mlajših občanov in kot takšni namenjamo današnjo pobudo prav tej tematiki. Predlagamo preučitev možnosti uvedbe sistema izposoje oziroma postavitve električnih koles (e-koles) na železniški postaji Prvačina in v okoliških krajevnih skupnostih (Gradišče nad Prvačino, Dornberk, Zalošče).
Namen pobude je spodbujanje trajnostne mobilnosti na ravni občine ter izboljšanje povezljivosti med posameznimi kraji in javnim prevozom. Uvedba e-koles na tem območju bi omogočila enostavnejši, hitrejši in okolju prijaznejši dostop do železniške postaje ter vsakodnevnih destinacij.
Hkrati bi takšen sistem pozitivno vplival na zdravje in dobro počutje tamkajšnjih prebivalcev, saj spodbuja gibanje tako odraslih kot otrok. Redna uporaba e-koles bi prispevala k aktivnejšemu življenjskemu slogu in večji kakovosti bivanja.
Pomemben vidik pobude je tudi razbremenitev cestnega prometa. Uporaba e-koles bi zmanjšala število vsakodnevnih prevozov z osebnimi vozili, predvsem za potrebe voženj na obšolske dejavnosti, obiske zdravstvenih storitev ter opravljanje različnih vsakodnevnih obveznosti. S tem bi prispevali k zmanjšanju zastojev, hrupa in emisij.
Verjamemo, da bi uvedba e-koles na tem območju predstavljala pomemben korak k sodobni, trajnostni in uporabnikom prijazni mobilnosti v tamkajšnji skupnosti.
Občinska uprava je posredovala naslednji odgovor:

Vzpostavitev sistema izposoje koles zunaj urbanega območja predstavlja bistveno zahtevnejši projekt, predvsem z vidika upravljanja in zagotavljanja njegovega nemotenega delovanja. zaradi samega upravljanja.  Takšen sistem zahteva ustrezno logistično podporo ter redno tehnično vzdrževanje. Zaradi večjih razdalj med posameznimi lokacijami je njegova ekonomska upravičenost, tudi ob morebitnem sofinanciranju, vprašljiva.  Kot alternativno možnost je mogoče vzpostaviti sistem »varovanih kletk« za varno shranjevanje koles v lasti fizičnih oseb. Takšna ureditev bi lahko dodatno spodbudila uporabo koles, zlasti v povezavi z javnim potniškim prometom oziroma železniškim prevozom.
Pobudo bomo preučili in preverili možnosti upravljanja, razpoložljive vire financiranja in ekonomsko upravičenost morebitne vzpostavitve sistema.

3. SVETNIK STJEPAN PAVUSA je postavil naslednje svetniško vprašanje:

Na svetniško skupino Demokrati. Anžeta Logarja smo prejeli pisanje in vprašanja zaskrbljenih krajanov Krajevne skupnosti Kromberk, ki jih sedaj naslavljamo na vas. V nadaljevanju bom prebral njihovo pismo in v svetniški skupini Demokrati želimo prejeti jasne odgovore na zastavljena vprašanja, ki jih bomo prenesli zaskrbljenim krajanom KS Kromberk.
“Spoštovani župan, spoštovane svetnice in svetniki,
pišemo vam v imenu številnih krajanov Kromberka, ki smo siti poslušanja istih obljub in gledanja istih posledic po vsakem malo močnejšem dežju.
Vsakič znova se ponovi isti scenarij. Hudourniki nosijo blato in gramoz po cestah, poplavljajo dvorišča in vrtove, ogrožajo domove ter povzročajo škodo ljudem, ki pošteno plačujemo davke in prispevke. In vsakič znova poslušamo, da je bilo neurje izjemno, da so bile razmere nepredvidljive in da bodo pristojne službe zadevo proučile. Dovolj!
To ni več vprašanje vremena. To je vprašanje odgovornosti. Če se ista stvar ponavlja leto za letom na istih lokacijah, potem to ni naravna nesreča. To je posledica neurejenih vodotokov, nezadostnega vzdrževanja in pomanjkanja pravočasnih ukrepov. Krajani ne moremo več sprejeti dejstva, da se ukrepa šele takrat, ko je škoda že narejena. Ne moremo več sprejeti, da se po vsakem neurju pošlje nekaj strojev, očisti cesto za fotografijo in nato do naslednjega dežja vse utihne. To ni rešitev. To je zgolj gašenje posledic. Zato danes od vas zahtevamo jasne odgovore. 
Kdo je odgovoren za stanje vodotokov in odvodnjavanja v Kromberku? Katere konkretne ukrepe boste izvedli? Kdaj jih boste izvedli? In kdo bo prevzel odgovornost, če se bo ob naslednjem neurju škoda ponovno ponovila? Ne želimo več splošnih pojasnil, študij in praznih zagotovil. Želimo terminski načrt, zagotovljena sredstva in vidne rezultate na terenu.
Vsak od vas, ki danes sedi v tej dvorani, je bil izvoljen zato, da rešuje težave občanov. Naša težava je znana že vrsto let. Zato je skrajni čas, da se nehate sklicevati na postopke, pristojnosti in birokratske ovire ter začnete opravljati delo, za katero ste prevzeli mandat. Krajani Kromberka ne bomo več tiho. Ne bomo več sprejemali izgovorov in čakanja na naslednjo poplavo. Zahtevamo ukrepanje zdaj, ne po naslednji škodi, ne po naslednjem neurju in ne naslednje leto. Če se stanje ne bo začelo reševati takoj, bomo svoje zahteve stopnjevali in vztrajali, dokler ne bodo sprejeti konkretni ukrepi. Na kocki niso samo ceste in vrtovi. Na kocki je varnost ljudi, njihovih domov in njihovega premoženja.
Dovolj je bilo obljub. Dovolj je bilo prelaganja odgovornosti. Dovolj je bilo neukrepanja. Krajani Kromberka zahtevamo odgovornost, ukrepanje in rezultate.
Zaključil bom samo z besedami, da sem ob vseh teh navedbah zelo zaskrbljen, še bolj pa zato, ker se predstavljena problematika vleče že več let. 
Občinska uprava je posredovala naslednji odgovor:
Do jeseni bomo pregledali kanalizacijsko omrežje in odprte jarke. Na osnovi tega pregleda bomo sprejeli kratkoročne in dolgoročne rešitve. Sicer pa je mestna občina za ureditev kanalizacijskega omrežja v Kromberku naredila že veliko. V okviru aglomeracije smo uredili kanalizacijsko omrežje po Ulici Vinka Vodopivca in preplastili cesto. Prav tako projektiramo ureditev kanalizacijskega omrežja v Lokah.
Mestna občina Nova Gorica se zaveda problematike odvajanja padavinskih in zalednih voda na območju Kromberka ter težav, ki se ob intenzivnejših padavinah pojavljajo na posameznih lokacijah.
Pri tem je treba poudariti, da gre za obstoječ sistem vodotokov, hudournikov in odvodnih poti, ki se je na tem območju oblikoval skozi daljše časovno obdobje. Posamezni odseki so v podobnem stanju že več desetletij, medtem ko so se v tem času spreminjali tako pozidava in raba prostora kot tudi intenzivnost padavinskih dogodkov. Problematike zato ni mogoče reševati zgolj z interventnim čiščenjem po  posameznem dogodku, temveč zahteva postopno in strokovno načrtovano urejanje celotnega sistema.
Prav tako je treba ločiti pristojnosti za urejanje vodotokov od pristojnosti občine za odvajanje padavinskih voda z občinskih površin. Za vodotoke v državni pristojnosti je odgovorna država oziroma pristojni upravljavec voda, občina pa je odgovorna za infrastrukturo in ureditve, ki so v njeni lasti oziroma upravljanju. Kjer se sistemi medsebojno povezujejo, je zato potrebno tudi usklajeno ukrepanje vseh pristojnih služb.
Mestna občina Nova Gorica na območju Kromberka že izvaja oziroma pripravlja konkretne aktivnosti. Naš cilj ni zgolj odpravljanje posledic po posameznih neurjih, temveč postopno vzpostavljanje učinkovitejšega in dolgoročno vzdržnega sistema odvajanja padavinskih in zalednih voda. Zaradi obsega območja in različnih pristojnosti vseh težav ni mogoče odpraviti z enim samim posegom, lahko pa z jasno določenimi prioritetami in postopnim izvajanjem ukrepov stanje dolgoročno izboljšujemo.
Občina bo zato nadaljevala z načrtovanimi ukrepi in v sodelovanju s pristojnimi upravljavci vodotokov določila tudi nadaljnje prioritete urejanja območja Kromberka.
Zavedamo se, da krajani upravičeno pričakujejo predvsem rezultate na terenu. Zato želimo razpravo usmeriti od ugotavljanja, kako dolgo posamezna težava obstaja, k jasni določitvi pristojnosti, prioritet, potrebnih ukrepov in njihove postopne izvedbe.

4. SVETNIK ANDREJ PELICON je podal naslednjo pobudo:

Pred tremi leti smo začasno zaprli vrtec Najdihojca v Gregorčičevi ulici v Novi Gorici.
Opazil sem, da sta sam objekt in okolica zapuščena in nevzdrževana. Pobuda gre v smeri rednega vzdrževanja okolice in samega objekta, v mislih imam redne košnje in obrezovanje zelenja ter predvsem preglede in vzdrževanje vseh instalacij v objektu, sicer se bojim, da je že prepozno za vodovodni in ogrevalni sistem. Namreč, če instalacije mirujejo hitro propadajo, kar za sabo potegne visoke stroške popravil in obnov. Predlagam podobno tudi za morebitne druge občinske objekte, ki niso v redni uporabi, vse v duhu dobrega gospodarja. Sicer moram pripomniti, da sem danes opazil, da je pokošeno, vendar je težava predvsem v instalacijah, ki zastarajo.

Občinska uprava je posredovala naslednji odgovor:

V vrtcu Najdihojca se zadnja leta zaradi manjšega števila otrok v vrtcih program 
predšolske vzgoje ne izvaja. Objekt je v upravljanju javnega zavoda Vrtec Nova 	Gorica. Strinjamo se, da je potrebno objekte, tudi v kolikor niso v uporabi, ustrezno 	vzdrževati in zanje skrbeti.
Ker se število otrok v Osnovni šoli Kozara Nova Gorica povečuje, je predviden prenos objekta v upravljanje tega javnega zavoda. S tem bo objekt ponovno vključen v uporabo za potrebe vzgojno-izobraževalne dejavnosti ter bo ustrezno vzdrževan in upravljan.
Mestna občina Nova Gorica bo v sodelovanju z obema javnima zavodoma uredila vse potrebno za prenos upravljanja objekta ter določila nadaljnje aktivnosti glede njegove uporabe in vzdrževanja.



5. SVETNIK ANDREJ PELICON je postavil naslednje svetniško vprašanje:

24. 10. 2024 sem posredoval pobude Civilne iniciative Naš Tito, da se kamnita zložba Tito na Sabotinu razglasi za spomenik zgodovinskega pomena. Odgovor občinske uprave je bil, da je pobuda posredovana Komisiji za poimenovanje ulic, naselij in javnih institucij. 
Sprašujem ali je Komisija pobudo obravnavala in, če je kakšen je sklep?

Občinska uprava je posredovala naslednji odgovor:
Pobudo civilne iniciative smo pred  časom  prejeli in smo jo v mnenje poslali Zavodu za varstvo kulturne dediščine OE Nova Gorica . Odgovora še nismo prejeli. Območje Sabotina je že zdaj pod režimom tega zavoda (Sabotin - Zgodovinsko območje prve svetovne vojne). Sicer pa pobudo za razglasitev kulturnega spomenika lokalnega pomena lahko poda občina, pristojni zavod za varstvo kulturne dediščine, lastnik, društvo ali druga zainteresirana javnost. Na podlagi pobude pristojna območna enota Zavoda za varstvo kulturne dediščine Slovenije pripravi strokovne podlage za razglasitev. V njih opredeli pomen dediščine, njene varovane vrednote, območje spomenika, morebitno vplivno območje ter varstveni režim. Na podlagi strokovnih podlag občinska uprava pripravi predlog odloka o razglasitvi kulturnega spomenika lokalnega pomena. Predlog odloka se praviloma uskladi z Zavodom za varstvo kulturne dediščine Slovenije in predstavi lastnikom oziroma drugim deležnikom, na katere se razglasitev nanaša. Odlok nato obravnava in sprejme občinski svet. V odloku so določeni predmet razglasitve, razlogi zanjo, varovane vrednote, meje spomenika, varstveni režim, morebitno vplivno območje ter pravice in obveznosti lastnikov oziroma upravljavcev. Po sprejemu se odlok objavi v uradnem glasilu občine oziroma v Uradnem listu RS. Z dnem začetka veljavnosti odloka dediščina pridobi status kulturnega spomenika lokalnega pomena.

6. SVETNIK ANDREJ PELICON je podal naslednjo pobudo:

Dajem pobudo, za temeljit razmislek in presojo ali je čas in potreba, za samostojen Zavod za turizem v MONG. 
Osebno sem mnenja, da se je situacija v naši občini spremenila, tudi ali predvsem z EPK 2025 in, da zato potrebujemo svoj Zavod za turizem, neodvisen od sosednjih občin, proaktiven, sposoben promovirati in tržiti zapuščino ter pridobitve EPK in tako kot je zapisano v strategiji razvoja do 2045 pridobiti obiskovalce in jih v občini tudi zadržati več časa. Tako bi lahko samostojno odločali o delovanju in kadriranju v Zavodu. 
Mnenja sem, da je na področju turizma ali, če želite kulturnega turizma še ogromno neizkoriščenih možnosti. V tem smislu, bo potrebna tudi interakcija med občinskimi zavodi.


Občinska uprava je posredovala naslednji odgovor:
Strinjamo se, da je projekt EPK pomembno zaznamoval razvoj Mestne občine Nova Gorica ter prispeval k razvoju novih produktov, nove infrastrukture ter okrepitvi sodelovanja med različnimi deležniki, zlasti v čezmejnem prostoru. Vse to predstavlja pomembno izhodišče in priložnost za nadaljnji razvoj turizma na območju občine in širše destinacije. 
Vprašanje organiziranosti javnega zavoda za turizem je v pristojnosti vseh treh občin soustanoviteljic. Morebitne spremembe statusa ali organiziranosti zavoda so možne le na podlagi skupnega dogovora in soglasja vseh treh občin oziroma županov. Mestna občina Nova Gorica je pripravljena sodelovati pri razpravi o nadaljnji organiziranosti in iskanju rešitev, ki bodo omogočile učinkovito in dolgoročno izvajanje nalog na področju razvoja turizma.
7. SVETNICA ELENA ZAVADLAV UŠAJ je postavila naslednje svetniško vprašanje:

Na svetniško skupino Demokrati. Anžeta Logarja smo prejeli vprašanje krajana iz Krajevne skupnosti Dornberk, ki je podpisal pogodbo za odstop dela zemljišča z namenom, da se uredi pločnik čez železnico, saj je bila ureditev nujna zaradi varnosti tako otrok, ki hodijo tam v šolo, kot tudi starejših, ki so oskrbovanci Doma v Gradišču ter konec koncev tudi za vse prebivalce iz Dornberka in okolice. Ker je takrat bilo odločilno, da se izvede navedena investicija, podpis pogodbe s katero je lastnik zemljišča odstopil del zemljišča za izvedbo, se je to hitro izpeljalo. Lastnik zemljišča je takrat prisluhnil Mestni občini Nova Gorica ob dogovoru in pogodbeni zavezi, da se v kratkem oba podpisnika pogodbe sestaneta in nadaljujeta s postopkom plačila za tisti del zemljišča, ki je bil uporabljen za izvedbo investicije. Ker sem bila takrat, tik pred izvedbo investicije podžupanja v mestni občini in sem nad projektom bdela, vem da je bil lastnik zemljišča ves čas kooperativen. Pogodba pa je bila podpisana že veliko časa prej, saj se je ta investicija nameravala narediti že veliko časa pred tem, ko se je dejansko izvedla Ker pa je od izvedbe investicije minilo že najmanj pet let-od podpisa pogodbe za prenos zemljišča pa še več, me resnično skrbi kako se dela z našimi občankami in občani. Namreč lastniku zemljišča še vedno se ni poplačalo odvzema zemljišča za javno korist. Pa to ni prvi primer, ko se je na lastnika zemljišča s strani pristojnih na občini pozabilo po tem, ko je le ta dobronamerno odstopil lastno zemljišče za javno korist. Telefon strokovnih sodelavcev zvoni v prazno, datum za sestanek se neprestano prelaga in zadnji odgovor je bil, da naj se oglasi jeseni. Jeseni pa vsi vemo, da se vstopa v volilni čas kar pomeni, da nihče na občinski upravi ne bo hotel sprejeti dodatnih obremenitev proračuna tudi zato ne, ker se konec leta proračun zapira.
Zato v imenu krajana, ki je odstopil del zemljišča naslavljam svetniško vprašanje kaj je vzrok, da se Mestna občina Nova Gorica izogiba plačilu za odstopljeno zemljišče ter želim, da se me kot mestno svetnico obvesti o datumu, ki bo določen za izvedbo sestanka med lastnikom zemljišča ter pristojnimi v občinski upravi ter o izvedene poplačilu lastniku zemljišča za zemljišče, ki je bilo nujno potrebno za izvedbo investicije. Za konec pa naj opozorim, da kljub poletnim počitnicam je nedopustno, da se to ne izvede še pred njimi.  
Občinska uprava je posredovala naslednji odgovor:

Mestna občina Nova Gorica je preverila zadevo in ugotovila, da je bila zadevnemu občanu v lanskem letu poslana pošiljka s pobudo za odkup predmetnega zemljišča, na katero pa se občan ni odzval. Po postavljenem svetniškem vprašanju smo občana ponovno kontaktirali in se z njim dogovorili, da Mestna občina Nova Gorica pristopi k odkupu. V vmesnem času smo naročili in tudi že pridobili cenitev zadevnih nepremičnin. Naslednji korak je izvedba samega odkupa.


8. SVETNIK TOMAŽ HORVAT je podal naslednjo pobudo:

Predstavitev študijskih programov in raziskovalne dejavnosti Univerze v Novi Gorici mestnim svetnikom ter članom skupne seje svetov občin v okviru EZTS GO

Univerza v Novi Gorici predstavlja eno najpomembnejših izobraževalnih in raziskovalnih ustanov v našem prostoru, ter pomemben razvojni potencial za celotno Goriško regijo. Kljub temu v širši javnosti njeni številni študijski programi, laboratoriji in vrhunski raziskovalni dosežki niso dovolj poznani.
Univerza izvaja zelo raznoliko paleto študijskih programov s področij naravoslovja, okoljskih ved, materialov, fizike, astrofizike, podatkovnih ved, humanistike, jezikoslovja, umetnosti in trajnostnih tehnologij. Poleg pedagoškega dela deluje na Univerzi v Novi Gorici tudi več raziskovalnih centrov in laboratorijev, med drugim Laboratorij za vede o okolju in življenju, Laboratorij za raziskave materialov, Center za astrofiziko in kozmologijo, Center za raziskave atmosfere, Center za raziskave vina ter Center za informacijske tehnologije in uporabno matematiko.
Raziskovalne skupine Univerze v Novi Gorici dosegajo rezultate, ki se uvrščajo v sam vrh slovenske znanstveno-raziskovalne sfere, njihova dela pa so objavljena tudi v najuglednejših mednarodnih znanstvenih revijah, kot so Nature, Science in Nature Photonics. Univerza razpolaga tudi z najsodobnejšo raziskovalno infrastrukturo in sodeluje v številnih mednarodnih projektih ter pomembno prispeva k razvoju zelenih tehnologij, inovacij in prenosa znanja v gospodarstvo.
Zaradi navedenega predlagam, da se za mestne svetnike Mestne občine Nova Gorica ter v okviru ene od prihodnjih skupnih sej svetov treh občin Evropskega združenja za teritorialno sodelovanje (Mestna občina Nova Gorica, Občina Šempeter-Vrtojba in Občina Gorica) organizira predstavitev Univerze v Novi Gorici. Predstavitev naj zajema pregled študijskih programov in možnosti izobraževanja, predstavitev raziskovalnih centrov in laboratorijev, ključne znanstvene dosežke in mednarodne projekte, možnosti sodelovanja med univerzo, lokalnimi skupnostmi in gospodarstvom,
ter razvojne priložnosti, ki jih univerza predstavlja za čezmejni prostor in celotno Goriško regijo.
Menim, da bi takšno srečanje prispevalo k boljšemu poznavanju izjemnega potenciala, ki ga predstavlja Univerza v Novi Gorici, obenem pa bi mestnim svetnikom in članom svetov občin v okviru EZTS GO omogočilo, da pridobljene informacije posredujemo tudi širši javnosti ter skupaj iščemo možnosti za nadaljnjo podporo in vključevanje univerze v razvojne projekte našega prostora.
Občinska uprava je posredovala naslednji odgovor:
Predlog svetnika z veseljem sprejemamo in bomo pripravili to srečanje. Z Univerzo v Novi Gorici že zdaj odlično sodelujemo, njeni številni uspehi in dosežki pa si nedvomno zaslužijo širšo predstavitev in večjo prepoznavnost v lokalnem okolju.
9. SVETNICA TANJA VONČINA je podala naslednjo pobudo:

Cesta Lokve – Most na Soči, parc. št. 2379/12, k. o. 2297 Čepovan, ki se kasneje nadaljuje še v Občino Tolmin, parc. št. 642, k. o. 2257 Slap, je državna cesta in kot taka vsaj v poletnem času zelo prevozna, ne samo z osebnimi avtomobili, temveč tudi s kamperji, avtobusi, celo kamioni, saj gre za najkrajšo povezavo na relaciji Most na Soči – Lokve – Predmeja – Ajdovščina. Gre pa za zelo ozko cesto, ovinkastno in ne prav redki so primeri, ko se med srečanjem ali pa tudi drugače kamion ali avtobus "zagozdi"; to pomeni, da ne more ne naprej ali pa zelo težko in so potrebne intervencije.  Zadnji takšni primer je bil v soboto, ko je moralo eno vozilo praktično polovico poti voziti vzvratno. Zato v imenu Liste za razvoj predlagam, da Mestna občina, mogoče skupaj z Občino Tolmin, saj se del ceste nadaljuje prav v njihovo ozemlje, na DRSI uredi vse potrebno, da se na tej cesti omeji promet le za osebna vozila brez prikolice, motorje in kolesarje.

Občinska uprava je posredovala naslednji odgovor:
Na podlagi prejete pobude smo začeli z aktivnostmi, kako bi spremenili prometni režim na predlaganem odseku, da bi zagotovili nemoteno prehodnost vozilom. Po pogovoru s predstavniki DRSI in DRI smo začeli pogovore z Občino Tolmin, ker je predmet težav kategorizirana občinska cesta med Čepovanom in Mostom na Soči, ki prehaja iz Mestne občine Nova Gorica v Občino Tolmin. Glede na zainteresiranost obeh občin za ureditev prevoznosti poti bomo skupni predlog, ki ga podpišeta župana obeh občin, poslali na DRSI, ki je lastnik in upravitelj državne ceste Čepovan - Most na Soči. Potrditev rešitve s strani DRSI oz. morebitne njihove predloge pričakujemo letos jeseni.

10.  SVETNIK ANDREJ PELICON je podal naslednjo pobudo:

Predlagam zasaditev senčnih dreves ob celotni peš poti Vetrišče. V praksi je to peš in kolesarska pot, ki poteka vzporedno s solkansko obvoznico med krožiščem pri Vetrišču in Ščednami.
Zdrava oseba jo ob poletni vročini težko prepešači, kaj šele manj zdravi in manj mladi.
S tem verjamem, da bomo prispevali k manjši uporabi motornih vozil v mestu. 
Prilagam dve sliki za orientacijo.

Občinska uprava je posredovala naslednji odgovor:

Mestna občina Nova Gorica podpira pobudo za zasaditev dreves z namenom senčenja pešpoti ob Solkanski obvoznici od krožišča do naselja stanovanjskih hiš. Pot je bila zgrajena za prebivalce Vetrišča, in sicer kot povezovalna pešpot z mestnim središčem.
 
Pešpot je kategorizirana kot javna pot (JP 786713 Ščedne – proti tunelu). Zemljišče, v lasti Mestne občine Nova Gorica, obsega obstoječo pešpot ter del zgornje brežine proti naselju Vetrišče. Zemljišče pešpoti zaradi svoje širine ne omogoča zasaditve dreves.   
Potencialno pa je možna zasaditev spodnje brežine pod pešpotjo ob obvoznici, ki pa je v lasti RS. Mestna občina Nova Gorica bo zaprosila za mnenje k zasaditvi upravljavca državne ceste - DRSI. V tem sklopu bi bilo smiselno zasaditi tudi brežino znotraj rondoja (prav tako potrebno soglasje DRSI), ki je ravno tako predstavlja povezovalno pot stanovalcev vzhodnega dela mesta s središčem mesta.

Edino zemljišče, kjer  lahko občina zasadi drevesa brez lastniških ali upraviteljskih vprašanj je parc. št. 286/9 k.o. Nova Gorica.«

Nezadovoljstvo oz. nestrinjanje s prejetim odgovorom, pripombe, vprašanja in predlogi ter pobude oziroma pohvale:


1. SVETNIK ANDREJ ŠUŠMELJ je predlagal dopolnitev odgovora:
 
Zahvaljujem se za odgovor, ki je bil zelo obširno predstavljen. Predlagal sem, da se predstavijo stroški vseh martinovanj, pri tem pa sem pozabil, da bi bilo dobro predstaviti tudi vse prihodke. Zato prosim še za dopolnitev podatkov o stroških vseh martinovanj s podatki o prihodkih.

Občinska uprava je posredovala naslednji odgovor:

V nadaljevanju podajamo informacijo o stroških in prihodkih vseh martinovanj v letu 2024 in 2025:
Leto 2024

1. MARTINOVA GO!RICA 2024 V MESTU (v organizaciji JZT Nova Gorica in Vipavska dolina)

Stroški martinovanja v mestu 2024:


	MARTINOVANJE v mestu
	Strošek
	
	
	Količina
	Prihodki
	
	
	

	Večerni koncert Firbci
	4.106,25 €
	
	Kozarci
	320
	1.600,00 €
	
	
	

	Oder in ozvočenje
	2.625,00 €
	
	Kuponi
	2137
	4.274,00 €
	
	
	

	Varovanje
	370,88 €
	
	TD NG kuponi
	71
	142,00 €
	
	
	

	Dej še n litro
	1.500,00 €
	
	Skupaj prihodki
	6.016,00 €
	
	
	

	WC-ji
	145,54 €
	
	
	
	
	
	
	

	Čiščenje prostora
	1.033,81 €
	
	
	
	
	
	
	

	Najem Bevkovega trga
	69,24 €
	
	
	
	
	
	
	

	Tisk plakatov, kuponov, tablic
	806,42 €
	
	
	
	
	
	
	

	Plakatiranje
	375,76 €
	
	
	
	
	
	
	

	Fotograf
	440,00 €
	
	
	
	
	
	
	

	Elektrika
	1.657,61 €
	
	
	
	
	
	
	

	Stojnice
	1.564,04 €
	
	
	
	
	
	
	

	Gasilske mize
	610,00 €
	
	
	
	
	
	
	

	Kozarci+tisk 2004 kom
	4.447,12 €
	
	
	
	
	
	
	

	Vrečke za kozarce
	519,60 €
	
	
	
	
	
	
	

	Tisk na vrečke
	634,40 €
	
	
	
	
	
	
	

	Blagajna
	136,27 €
	
	
	
	
	
	
	

	Oglaševanje Radio
	669,63 €
	
	
	
	
	
	
	

	Študentsko delo
	376,09 €
	
	
	
	
	
	
	

	Prti Laborplast
	115,25 €
	
	
	
	
	
	
	

	SAZAS+IPF
	394,22 €
	
	
	
	
	
	
	

	Strošek ponudniki (po kuponih)
	3.935,46€
	
	
	
	
	
	
	

	Skupaj stroški
	26.532,59 €
	
	
	
	
	
	
	

	
	
	
	
	
	
	
	
	





Prihodki dogodka Martinova Go!rica 2024:

Prihodki so znašali 6.016 EUR. Od tega je bilo 3.935 EUR izplačanih sodelujočim ponudnikom, to je vinarjem in gostincem, glede na število unovčenih kuponov. Preostalih 2.081 EUR je bilo namenjenih kritju stroškov organizacije in izvedbe dogodka. 


2. MARTINOVANJE 2024 NA PODEŽELJU (v organizaciji JZT NG in VD), 16. 11. 2024

Stroški martinovanja na podeželju 2024:

	PONUDNIK 
	OPIS
	ZNESEK (z DDV)

	ZA HEC- Društvo za razvijanje idej 
	nastop Ikebana
	950,00 €

	Romina Šinigoj s.p.
	pomoč pri organizaciji
	150,00 €

	Misenplas d.o.o.
	pogostitev na dogodku
	660,00 €

	Glasbeno društvo NOVA
	nastop
	273,75 €

	Dušan Kovačič s.p.
	stojnice
	244,00 €

	Tadej Pavlica - d.d.
	ponudnik na stojnici
	250,00 €

	KTD Osek
	ponudnik na stojnici
	250,00 €

	Danilo Baša - d.d.
	ponudnik na stojnici
	273,75 €

	
	
	3.051,50 €



Prihodki martinovanja na podeželju 2024: 

Pri izvedbi Martinovanja na podeželju 2024 je sodeloval Konzorcij vinarjev Vipavske doline, ki je izvajal oziroma upravljal vinske degustacije. JZT NG in VD in MONG zato z natančnimi podatki o prihodkih ter morebitnih dodatnih stroških, povezanih z degustacijami, ne razpolagata. Za podatke o načinu izvedbe degustacij, zagotavljanju kozarcev, plačilih vinarjem in višini ustvarjenih prihodkov je JZT NG in VD naslovil dopis s prošnjo za posredovanje podatkov. Odgovora s strani Konzorcija nismo prejeli.


3. DOGODEK “BREZMEJNA MARTINOVA GO!RICA” v okviru projekta Okusi brez meja (v organizaciji javnega zavoda GO! 2025)

Stroški martinovanja “BREZMEJNA MARTINOVA GO!RICA” v letu 2024:

	Postavka Mini Okusi brez meja
	Stroški

	oder, ozvočenje luč, fotografija
	4.600,00 €

	glasbeni izvajalec
	7.500,00 €

	mikro koordinacija
	3.500,00 €

	globalna organizacija
	6.500,00 €

	Zavarovanje odgovornosti Generali
	77,00 €

	marketing in povezovanje gostincev*
	4.000,00 €

	oglaševanje Radio
	2.000,00 €

	nočitve
	660,00 €

	varovanje
	363,00 €

	stojnice, wc, smetnjaki, mize
	3.500,00 €

	najem opreme za kulinariko
	3.500,00 €

	avtorske pravice SAZAS
	500,00 €

	ostala administracija in tehnične stvari
	1.500,00 €

	Skupaj stroški
	38.200,00 €




Prihodki “BREZMEJNA MARTINOVA GO!RICA” v letu 2024: 

Prihodki na Mini okusih brez meja s strani zavoda GO!2025 niso bili predvideni, saj je bil kulturno-promocijski dogodek zasnovan brez vstopnine in kot testni dogodek za organizacijo uspešne mednarodne kulinarično-kulturne prireditve Okusi brez meja v 2025, kjer je organizacijsko in promocijsko sodelovalo več evropskih prestolnic kulture s svojimi predstavitvami kulinaričnih programov ter okroglih miz. Celovita organizacijska in produkcijska izvedba dogodka je bila zagotovljena v okviru naročene storitve po evidenčnem postopku. Namen dogodka je bil zagotoviti prosto dostopnost obiskovalcem, promovirati pomen hrane v evropskih prestolnicah kulture in zagotoviti organizacijsko-poslovni okvir za takšno vrsto prireditve, ki je pri nas še ni bilo. 

Leto 2025:

4. MARTINOVA GO!RICA 2025 V MESTU (v organizaciji JZT Nova Gorica in Vipavska dolina)

V letu 2025 je Javni zavod za turizem Nova Gorica in Vipavska dolina organiziral Martinovanje v mestu (Martinova Go!rica) in sicer dne 7. 11. 2025.

Stroški martinovanja v mestu 2025:
Za organizacijo in izvedbo dogodka je JZT porabil sredstva v višini 16.000€. 

Prihodki dogodka Martinova Go!rica 2025 so znašali 3.228 EUR in so bili v celoti porabljeni za plačilo sodelujočim ponudnikom. 

 
2. SVETNICA DAMJANA PAVLICA je izrazila naslednje nezadovoljstvo s prejetim odgovorom:

Dobila sem odgovor in bi prosila za pojasnilo. Predlagala sem, da bi se Tehnološki park umestil v prostore SIE. Odgovorili ste mi, da je to nesmiselno in da je boljše, da se center zgradi oziroma odpre v centru Nove Gorice, ker sta nakup in prenova ustreznega objekta bistveno bolj enostavna in izvedljiva v zastavljenem času ter omogočata tudi prijavo na sofinanciranje. Zanima me, ali že potekajo pogovori o nakupu in koliko nas bo to stalo.

Občinska uprava je posredovala naslednji odgovor:

Mestna občina Nova Gorica je izvedla JAVNI POZIV – INFORMATIVNO PREVERJANJE TRGA ZA NAKUP NEPREMIČNINE ZA POTREBE PROJEKTA »INKUBATOR GORIŠKE REGIJE NOVA GORICA – CENTER«. S potencialnim ponudnikom, ki se je edini odzval na javni poziv, je bil izpeljan prvi informativni sestanek, na katerem se je preverjalo možnosti nakupa stavbe v celoti ali le dela stavbe. 

Cilj  projekta je vzpostavitev skupnega prostora, v katerem bi se pod eno streho povezala podporna infrastruktura in ključne razvojne institucije, med drugim PTP, RRA, GOLEA in CZT. S tem bi zagotovili boljše povezovanje institucij, učinkovitejše sodelovanje ter celovitejšo podporo podjetništvu in razvoju regije. N Vzporedno z usklajevanjem glede morebitnega nakupa potekajo tudi pogovori z navedenimi institucijami o možnostih financiranja in njihovem morebitnem sodelovanju pri nakupu oziroma zagotavljanju prostorov za njihove potrebe. Usklajevanja še potekajo, zato končna oblika projekta v tem trenutku še ni določena.
Tudi natančna vrednost investicije še ni znana, saj bo ta odvisna od končnega obsega in predmeta nakupa. Pred določitvijo investicijske vrednosti bo treba opredeliti konkretno nepremičnino oziroma njen del ter pridobiti ustrezno cenitev. Ko bodo ti elementi določeni, bo mogoče pripraviti natančnejšo finančno konstrukcijo.


3. SVETNIK MARJAN ZAHAR je izrazil naslednje nezadovoljstvo s prejetim odgovorom:

V zvezi z mojo svetniško pobudo, ki zadeva plaz v Šmihelu in pridobljenim odgovorom imam naslednje pripombe. Leta 2022 je bil na plazu saniran vzhodni krak in na novo urejen zahodni krak, v letu 2023 pa je bil projekt sanacije že izdelan, morda so bile potrebne le še manjše spremembe.

Dne 11. maja 2023 je bilo s strani občinske uprave izjavljeno, da bo gradbeno dovoljenje pridobljeno do konca leta 2023. Za leto 2024 je bilo istega dne prav tako s strani občinske uprave rečeno, da je načrtovano, da bo domačin, ki živi v kontejnerju, končno pridobil nadomestno hišo. Od takrat dalje informacij nimamo.

Opozarjam, da je 7. septembra 2021 Vlada Republike Slovenije oziroma tedanji minister za okolje in prostor ob obisku naše regije obljubil 3,3 milijona EUR za rešitev sanacije plazu Šmihel. Zato nas v Slovenski demokratski stranki zanima, kaj je bilo v vmesnem času narejenega in ali je mestna občina vztrajala, da se v državni proračun uvrstijo obljubljena sredstva s strani ministrstva ter uporabijo za ta namen.

Občinska uprava je posredovala naslednji odgovor:

Najprej želimo pojasniti, da izjav, ki naj bi jih občinska uprava podala 11. maja 2023, ni podala občinska uprava Mestne občine Nova Gorica. Predvidevamo, da se navedbe nanašajo na izjave, objavljene v lokalnem časopisu, ki je tega dne poročal o plazu v Šmihelu.
Verjamemo, da je takratni minister sredstva za sanacijo plazu res napovedal oziroma obljubil, vendar ta sredstva žal niso bila vključena v državni proračun.

Pomemben korak k dejanski izvedbi sanacije je bil narejen v preteklem letu, ko je pristojno ministrstvo sklenilo pogodbo za izdelavo dokumentacije za pridobitev projektnih in drugih pogojev (DPP), projektne dokumentacije za pridobitev gradbenega dovoljenja (DGD) ter projektne dokumentacije za izvedbo (PZI), skupaj s pridobitvijo gradbenega dovoljenja za podporne konstrukcije na vplivnem območju plazu velikega obsega v Šmihelu. Gre za pomembno in konkretno podlago za nadaljevanje postopkov ter izvedbo potrebnih sanacijskih ukrepov.
Po trenutno načrtovani časovnici so predvideni naslednji ključni koraki:
· pridobitev gradbenega dovoljenja: do konca leta 2026;
· izvedba gradbenih del: v letih 2027 in 2028;
· izvedba nadomestnega bivalnega objekta za občana: v letih 2027 in 2028.
Mestna občina Nova Gorica bo tudi v nadaljevanju sodelovala s pristojnimi državnimi institucijami ter spremljala izvajanje načrtovanih aktivnosti, saj je čimprejšnja izvedba sanacije plazu in zagotovitev ustreznih bivalnih pogojev za prizadete prebivalce v skupnem interesu.

4. SVETNIK ANDREJ PELICON je izrazil naslednje nezadovoljstvo s prejetim odgovorom:

Imam dve pripombi na prejšnjo pobudo glede silvestrovanja in silvestrskih dogajanj na Trgu Evrope oziroma v EPIC districtu. V odgovoru vidim nekaj izgovarjanja, da ni organizatorja. Danes bomo verjetno imeli organizatorja, ker bomo najbrž podaljšali delovanje EPK oziroma obstoj zavoda, imamo tudi Zavod za turizem, poleg tega pa so bila silvestrovanja in silvestrski dogodki organizirani tudi, ko še ni obstajal zavod EPK.
Pozivam tudi, da se ne čaka samo naših ponudnikov, ki imajo, kolikor slišim, običajno zahtevne pogoje, ampak da se pozove tudi zamejske skupnosti in društva, da se priključijo, predvsem glede Trga Evrope in EPIC districta. Mislim, da če se jih pozove, bo zadeva dostopnejša in dovolj kakovostna.

Občinska uprava je posredovala naslednji odgovor: 

Javni zavod za turizem Nova Gorica in Vipavska dolina bo v letu 2026 v okviru novoletnega programa na območju Kolodvorske ulice oziroma Trga Evrope izvedel šest večjih koncertov.
Trenutno potekajo pogovori o morebitnem sodelovanju z italijanskimi partnerji, predvidoma z Občino Gorica. V okviru tega sodelovanja bi italijanska stran lahko zagotovila nastop italijanskega glasbenega izvajalca. S tem želimo dodatno poudariti čezmejni značaj prireditev ter povezovanje Nove Gorice in Gorice.
Pri pripravi spremljevalnega programa in gostinske ponudbe bomo preučili tudi možnosti za vključitev ponudnikov, društev in drugih zainteresiranih organizacij z obeh strani meje.


Aleš Markočič
direktor občinske uprave

